საპილოტე ეპიზოდი (დაკარგულები)
საპილოტე ეპიზოდი ― ამერიკული სატელევიზიოს შოუს, დაკარგულების ორნაწილიანი საპილოტე ეპიზოდი. პირველი ეპიზოდი ABC-ის ეთერში 2004 წლის 22 სექტემბერს, ხოლო მეორე ეპიზოდი ერთი კვირის შემდეგ, 29 სექტემბერს გავიდა. ორივე ნაწილის რეჟისორი ჯეი ჯეი აბრამსი, რომელიც დეიმონ ლინდელოფთან ერთად ორივე ეპიზოდის სცენარისტიც იყო. გადაღებები ჰავაიში, კუნძულ ოაჰუზე მიმდინარეობდა. საპილოტე ეპიზოდის გადაღებები დაახლოებით, 10-14 მილიონი $ დაჯდა, რაც დიდწილად Lockheed L-1011 TriStar-ის შეძენით, გადაყვანითა და დანაწევრებით იყო გამოწვეული, რომელიც რეის 815-ის კატასტროფის წარმოდგენისთვის გამოიყენეს. გადაღებების პროცესში სამსახიობო შემადგენლობაში ბევრი ცვლილება შევიდა, როგორც მსახიობების შერჩევასთან, ისე მათ ქცევებთან და ისტორიასთან დაკავშირებით. ტელესერიალის საპილოტე ეპიზოდში Oceanic Airlines-ის რეის 815-ის კატასტროფის შემდეგ გადარჩენილთა ისტორიაა მოთხრობილი, რომლებიც ჩამოვარდნის შემდეგ საიდუმლოებით მოცულ კუნძულზე აღმოჩნდებიან. ეპიზოდის ფლეშბექებში სამი პერსონაჟის, ჯეკ შეპარდის (მეთიუ ფოქსი), ქეით ოსტინის (ევანჯელინ ლილი) და ჩარლი პეისის (დომინიკ მონაგანი) თვითმფრინავის ჩამოვარდნამდე და თვითმფრინავში ყოფნის ამბებია ნაჩვენები. თხრობის ტექნიკა მომდევნო ეპიზოდების უმრავლესობისთვისაც საერთოა. დაკარგულების საპილოტე ეპიზოდი კრიტიკოსების მიერ ყველა დროის ერთ-ერთ საუკეთესო ეპიზოდადაა აღიარებული. ეპიზოდის ორივე ნაწილმა შემდეგში არაერთი ჯილდო მოიპოვა, პირველმა ნაწილმა კი საპილოტე ეპიზოდებს შორის რეკორდიც დაამყარა ― ის 18.6-მა მილიონმა მაყურებელმა ნახა.